Elu saladustest oleme, kes rohkem kes vähem, lugenud ja mõtisklenud. Me oleme energia pidev muutumine - erineva võnkumisega lained, ja mitte ainult meie, vaid kõik, mis meid ümbritseb, on peentasandil võnkumine. Miski ei ole absoluutne, kõik on voogamises ja muutumises. Lõputu ja igavene ringmäng, milles meil on oma roll...    Nüüd on mõned teadlasedki järeldusele jõudnud, tõestades, et meie elu ei juhi mitte meie geenid, vaid meie uskumused  ...    Kõik suured meistrid ja õpetajad on meile seda saladust edastanud hingeliigutavate sõnadega, kuigi üsna kurtidele kõrvadele. Alles nüüd viimaks on jää liikuma hakanud ja inimesed katsetavad oma nahal vastandlike mõttemustreid, et veenduda rõõmsate mõtete positiivses mõjus meie rakkudele. Naeruteraapia, komöödiad ja jäägitu loovustuhin ravib rohkem, kui keemiaravi või tabletid.  Miks siis mitte kõndida ringi "roosade prillidega" ja lapseliku lustiga, kui see aitab meie rakkudel kosuda,  terveneda, taastuda ja nooreneda. Kui rakud on õnnelikud, headest "uudistest" ja signaalidest küllastunud, oleme meie õndsuses! Et rakud oleksid õnnelikud, õpi märkama elu oivalisust ning hakka koguma imeliste hetkede joovastavat ilu, südamlikkust, jumalikke helisid, tingimusteta armastust, lõbusaid seiku, müstilisi pilvi ja päikeseloojanguid, andmisrõõmu, laste lõputut naeru ...    Stuart Wilde soovitab oma raamatus "Kuues meel" treenida kõiki meeli märkama.  "Harjutades  meelt shamanistlikult nägema, annad väe oma peenkehale. Sinu laineväli laieneb, andes sulle võimaluse suuremalt unistada. Kui sa suudad enda jaoks suuri unelmaid ette kujutada, laiendad oma maailma ja venitad end suurematesse võimalustesse. Arvan, et meie maailm oleks tulevikus sünge paik, kui tavalised inimesed suuri unistusi ei unistaks.... Meie jaoks on oluline tähtede poole püüdlemine, vasatasel juhul meie evolutsioon seiskub, taandub ilmalikuks ebakindluseks selles surelikus eksistentsis."    Peatu hetkeks ja tuleta meelde, et sa oled igavene!    Candice Perth kirjutas oma teaduslikest avastustest raamatu "Kõik, mida on vaja teada, et tunda end jumalikult". Teadlasena avastas ta mikroskoobi all, et tunded on tegelikult keemilised ained, mis võivad meid aidata või meid haigeks teha. Meie füüsiline mina registreerib iga viimase kui sõna, mida inimene usub või lausub. Meelt muutes on võimalik muuta nii keha, tervist kui keskkonda.  Positiivsed mõtted on  kui heade sõnumite toojad, mis annavad võimaluse elada õnnelikku elu, tunnetada stabiilset heaolu ja püsida kütkestavas vormis kõrge vanuseni.    Bruce Lipton on uuringutega tõestanud, eestikeelsena kättesaadavas raamatus Uskumused ja bioloogia, et rakkudesse jõudvad signaalid on positiivsetest või negatiivsetest mõtetest pärit energeetilised sõnumid. Mõtlemise muutmise abil on võimalik keha ravida tõhusamalt kui kehavõõra keemiaga.    Teadmiseks on vaja võtta,  et vanemad on oma lapse geenitehnoloogid juba mitu kuud enne eostamist. Muljetavaldav hulk uurimistulemusi kinnitab, et vanemate hoiakud hakkavad kohe peale viljastamist loote arengu juures väga tähtsat rolli mängima.  Sündimata lapsed reageerivad nii ärkvel kui unes pidevalt ema igale teole, mõttele ja tundele. Eostamishetkest alates hakkab üsasisene kogemus kujundama inimese aju ning laob vundamendi tema isiksusele, emotsionaalsele temperamendile ja kõrgemale mõtlemisvõimele.  Samamoodi võivad  vanemaid - ja nende kaudu arenevat last - mõjutada ühiskondlikud faktorid nagu töö kaotus, peavarju või arstiabi puudumine, lõputud sõjad või negatiivsetele sündmustele häälestunud meedia.    Mahatma Gandhi mõtted lisavad selgitust:    Sinu uskumustest saavad sinu mõtted  Sinu mõtetest saavad sinu sõnad  Sinu sõnadest saavad sinu teod  Sinu tegudest saavad sinu harjumused  Sinu harjumustest saavad sinu väärtused  Sinu väärtustest saab sinu saatus.    Peatu iga päev oma teekonnal ja märka, mida sa mõtled!  Kelle laulu sa laulad!?    Kauneid helisid!